Conform cercetării, deficitul acut de candidaţi în categoria şoferilor se reflectă cu precădere în numărul mare de anunţuri de angajare publicate de companii în ultimele şase luni ale anului 2018 (cu o creştere de 2% faţă de aceeaşi perioadă din 2017). Astfel, "şoferi - servicii auto - curierat" rămâne şi în al doilea semestru al anului trecut categoria care a adunat cele mai multe locuri de muncă, întrunind peste 45.500 de oferte active.

Totodată, domeniul se află pe primul loc şi din punct de vedere al numărului de aplicanţi în a doua jumătate a anului precedent - peste 160.000 de candidaţi unici, ofertele de job generând peste 1,5 milioane de aplicaţii unice, se arată în analiza realizată de OLX.

Pentru un post de şofer publicat pe OLX aplică, în medie, 42 de candidaţi, iar durata aproximativă de ocupare a unui loc de muncă pentru această poziţie este de 18 zile.

Cât câștigă șoferii

În ceea ce priveşte nivelul de venit în care se încadrează şoferii din România, potrivit datelor unui sondaj realizat de OLX şi adresat persoanelor care lucrează ca şoferi (450 de respondenţi, 98% bărbaţi), venitul acestora variază astfel:

1.100 - 1.500 lei (9% din respondenţi),

1.500 - 2.000 lei (13%),

2.000 - 2.500 lei (17%),

2.500 - 3.000 lei (13%),

3.000 - 4.000 lei (12%),

4.000 - 5.000 lei (10%),

5.000 - 6.000 lei (6%),

6.000 - 7.000 lei (3%)

peste 7.000 lei (17%).

"Salariile şoferilor arată o discrepanţă majoră între ofertele celor care lucrează în transportul intern şi ale celor care lucrează în transportul internaţional. Cei care lucrează pe intern câştigă undeva între 2.000 şi 4.000 de lei net, iar 20-25% dintre şoferii cu care discutăm şi lucrează pe transport internaţional au salarii de peste 6.000 de lei net, care includ diurne şi călătorii în afara ţării. Deficitul de candidaţi şi de angajaţi şoferi vine şi din atractivitatea sporită a joburilor de transport internaţional", a comentat Paul Neagoe, business manager OLX România.

La capitolul beneficii primite de şoferi, programul de lucru flexibil este cel mai întâlnit, acesta fiind menţionat de către 28% dintre respondenţi, iar obţinerea unui salariu mai mare reprezintă principala motivaţie a şoferilor respondenţi (52%) pentru schimbarea locului de muncă.

Topul categoriilor cu cele mai multe locuri de muncă scoase la concurs de către angajatori în perioada iulie - decembrie 2018 continuă cu "ingineri - meseriaşi - constructori", cu peste 32.500 de anunţuri, "personal hotelier - restaurant", cu peste 19.800 de anunţuri. La mare căutare au fost şi candidaţii pentru categoriile de joburi din secţiunile "casieri - lucrători comerciali" şi "muncă în străinătate", care au cumulat un număr semnificativ de anunţuri de angajare: peste 18.000, respectiv 17.000 de joburi vacante.

În clasamentul categoriilor cu cei mai mulţi aplicanţi, pe locul doi, după şoferi, se află categoria "Muncă în străinătate", care a adunat peste 700.000 de aplicaţii. De altfel, chiar dacă în valoare absolută această categorie are un număr de anunţuri şi de candidaţi mai redus decât categoria şoferilor, "Muncă în străinătate" are un raport mai ridicat al candidaţilor/număr de locuri de muncă disponibile. Astfel, în medie, 52 de candidaţi au aplicat la un loc de muncă vacant scos la concurs de angajatori în străinătate, relatează OLX.

Durata medie în care se ocupă o ofertă de muncă în secţiunea OLX variază între 12 şi 23 de zile, în funcţie de tipul de job şi de domeniul de activitate. Angajatorii îşi găsesc cel mai repede candidaţi pentru bone-menajere (unde timpul mediu de ocupare a unui loc de muncă vacant este de 12 zile), agricultură-zootehnie (16 zile) şi muncă în străinătate (17 zile).

La polul opus, candidaţii cel mai greu de găsit sunt cei pentru joburi disponibile în secţiunile "Lucrători producţie - depozit - logistică" (unde timpul mediu de închidere a unui anunţ ajunge la 23 de zile).

Angajatorii din Bucureşti, Cluj şi Braşov au publicat în al doilea semestru din 2018 peste 100.000 de anunţuri de angajare active. Dintre acestea, peste 71.000 de anunţuri au aparţinut regiunii Bucureşti-Ilfov, Capitala menţinându-şi astfel rolul de lider în recrutare. Iaşi, Constanţa, Timiş, Bihor şi Prahova se află şi ele în topul zonelor active pe piaţa muncii, însumând aproximativ 60.000 de anunţuri active de angajare.

În Bucureşti, primul loc în topul sectoarelor cu cele mai multe anunţuri noi de locuri de muncă şi cei mai mulţi aplicanţi a fost deţinut de categoria "şoferi - servicii auto - curierat". Categoria şoferilor a avut o concurenţă de 40 de candidaţi/anunţ de angajare, înregistrând peste 350.000 de candidaţi la aproximativ 9.000 de anunţuri de angajare.

O concurenţă aproape la fel de mare - 29 de candidaţi pe loc - a fost înregistrată în Bucureşti în categoria "personal hotelier - restaurant" şi a rezultat datorită faptului că peste 137.000 de candidaţi au aplicat la mai mult de 4.000 de poziţii vacante.

Studiul OLX s-a bazat pe datele centralizate din secţiunea "Locuri de muncă" de pe site-ul OLX din ultimele şase luni ale anului 2018.

loading...